

**REPUBLIKA HRVATSKA**

**Splitsko-dalmatinska županija**

**GRAD MAKARSKA**

GRADONAČELNIK

Klasa: 350-02/19-20/1

Ur.br.: 2147/01-01/4-19-1

Makarska, 07. siječnja 2019.

Na temelju članka 63. Zakona o zaštiti okoliša („Narodne novine, br. 80/13, 153/13,78/15 i 12/18), članka 5. stavka 4. Uredbe o strateškoj procjeni utjecaja strategije, plana i programa na okoliš („Narodne novine“, br. 3/17) i članka 49. Statuta Grada Makarske (Glasnik Grada Makarske, br. 8/18 i 14/18), Gradonačelnik Grada Makarske donosi

**ODLUKU**

**o započinjanju postupka strateške procjene utjecaja na okoliš**

**Izmjena i dopuna Prostornog plana uređenja Grada Makarske, Izmjena i dopuna Urbanističkog plana uređenja sportsko rekreativne zone Platno i s tim u vezi Izmjena i dopuna Prostornog plana uređenja Grada Makarske, Izmjena i dopuna Urbanističkog plana uređenja ugostiteljsko turističke zone Makarska – Zapad 2 i Urbanističkog plana uređenja ugostiteljsko-turističke zone Biloševac 4**

I.

Donošenjem ove Odluke započinje postupak strateške procjene utjecaja na okoliš Izmjena i dopuna Prostornog plana uređenja Grada Makarske (dalje u tekstu ID PPUG), Izmjena i dopuna Urbanističkog plana uređenja sportsko rekreativne zone Platno (dalje u tekstu ID UPU Platno) i s tim u vezi ID PPUG Makarske, Izmjena i dopuna Urbanističkog plana uređenja turističke zone Makarska – Zapad 2 (dalje u tekstu ID UPU Zapad 2) i Urbanističkog plana uređenja ugostiteljsko-turističke zone Biloševac 4 (dalje u tekstu UPU Biloševac 4).

Postupak strateške procjene utjecaja na okoliš (u daljnjem tekstu: SPUO) iz stavka 1. ove Odluke provodi Upravni odjel za prostorno uređenje i graditeljstvo Grada Makarske u suradnji sa Upravnim odjelom komunalne poslove, komunalnu infrastrukturu i zaštitu okoliša Splitsko-dalmatinske županije.

Nacrt prijedloga predmetne prostorno planske dokumentacije izradile su tvrtke „Geoprojekt“ d.d. iz Splita te „Arhing-studio“ d.o.o. iz Splita.

U okviru postupka strateške procjene utjecaja na okoliš provesti će se postupak Glavne ocjene prihvatljivosti za ekološku mrežu sukladno mišljenjima Ministarstva zaštite okoliša i energetike od 23. studenog 2018. (KLASA: 612-07/18-58/146, URBROJ: 517-05-2-3-18-6) i od 26. studenog 2018. (KLASA: 612-07/17-58/217, URBROJ: 517-05-2-3-18-14).

II.

**Pravna osnova za izradu ID PPUG Makarske**

Pravna osnova za izradu i donošenje ID PPU Grada Makarske je članak 113. Zakona o prostornom uređenju (“Narodne novine” broj 153/13, 65/17 i 114/18).

**Razlozi za izradu ID PPUG Makarske su slijedeći:**

* usklađenje Prostornog plana uređenja Grada Makarske sa odredbama Zakona o prostornom uređenju (Narodne novine, br. 153/13),
* Usklađenje PPUG-a Makarske sa Prostornim planom Splitsko-dalmatinske županije (”Službeni glasnik Splitsko-dalmatinske županije, broj  1/03, 8/04, 5/05, 5/06, 13/07, 09/13),
* usklađivanje sa zakonom obveze izrade dokumenata prostornog uređenja kao i utvrđivanje obveze izrade dokumenata prostornog uređenja (UPU i dr),
* izmjena odredbi za provođenje plana u cilju lakše provedbe te ispravaka uočenih nedostataka i usklađenja sa zakonom,
* ispravke i korekcije unutar utvrđenih granica kao i na samoj granici građevinskih područja vezanih za namjenu i korištenje na temelju interesa Grada Makarske te prikupljenih i utemeljenih zahtjeva građana,
* određivanje površina važnijih infrastrukturnih građevina i površina infrastrukturnih koridora te korekcija postojećih,
* određivanje prostornih pokazatelja za održavanje, uređenje i izgradnju plaža na području grada, izuzev plaža na području uvale Krvavica i uvale Ramova, te područja poluotoka Sv. Petar i Osejava,,
* jači poticaj izgradnji turističkih objekata, vrste hoteli,
* urbana sanacija područja nelegalne gradnje,
* iz obuhvata UPU-a „sportsko-rekreativne zone Platno“ isključiti površinu morskog akvatorija, te kopneni dio obuhvata UPU-a smanjiti za 2,52 ha (dio koji se odnosi na kupalište, odnosno plaže, te na dio površine, u PPUG-u planirane namjene zaštitno zelenilo, tj. dio od kupališta do planirane južne ceste unutar obuhvata UPU-a).

**Ciljevi i programska polazišta ID PPUG Makarske obuhvaćaju:**

- usklađivanje važećeg PPUG-a sa zakonskim odrednicama

- usklađivanje sa izmjenama i dopunama županijskog PP-a

- precizniju razradu i prilagodbu odredbi za provođenje

- prikaz novog prometnog rješenja (kružno križanje na Voliciji)

- novi koridor prometnice na području Moče,

- ukidanje koridora ceste i proširenje građevinskog područja namjene K1 (na Voliciji)

- prenamjena površine iz "planirano zaštitno zelenilo" u površinu infrastrukturnih sustava" na Zagonu,

- određivanje lokacije za reciklažno dvorište,

- određivanje lokacije za helidrom na Osejavi,

- određivanje nove lokacije vodospreme sa cjevovodom u Kotišini,

- rješavanje ostale infrastrukture i uređenja plaža, izuzev plaža na području uvale Krvavica i uvale Ramova, te područja poluotoka Sv. Petar i Osejava,

- prenamjena građevinskog područja iz "građevinskog područja naselja" u D4 (kod srednje škole na Istoku),

- ostale prenamjene unutar građevinskog područja po zaprimljenim zahtjevima građana,

- redefiniranje uvjeta, sadržaja i obuhvata sportsko rekreativne zone Platno,

- izmjena parametara odnosno uvjeta gradnje za provedbu zahvata izgradnje dječjih vrtića,

- promjene granica obuhvata UPU-a odnosno smanjenja obuhvata pojedinih UPU-a predviđenih u PPUG-u za obveznu izradu,

- ukidanje obveze izrade pojedinih planiranih UPU-a manjeg obuhvata koji se mogu smatrati uređenim građevinskim područjem odnosno područjima opremljenim osnovnom infrastrukturom,

- redefiniranje uvjeta gradnje svih vrsta turističkih građevina koje se planiraju na građevinskom području unutar granica naselja u izdvojenim ugostiteljsko turističkim zonama (dakle, na svim prostorima izuzev ugostiteljsko turističke zone Biloševca), na način da se propišu poticajniji uvjeti, manje restriktivni parametri za gradnju građevina iz skupine hotela, i to samo za vrstu „hotel“ iz objekata skupine hoteli (vrste propisane Pravilnikom o razvrstavanju i kategorizaciji ugostiteljskih objekata iz skupine hotela), dakle isključujući od ovog vrstu aparthotela, turističkih apartmana i sličnih vrsta, a da se poticajniji uvjeti propišu i za ugostiteljsko turističke građevine u zonama mješovite i poslovne namjene,

- redefiniranje ugostiteljsko turističkih zona za gradnju hotela unutar granica naselja, korekcije obuhvata UPU-a, ali bez mogućnosti ukidanja ili promjene ugostiteljsko turističke namjene i najmanjeg dijela tih zona. Sa druge strane, otvoriti mogućnost povećanja postojećih zona ili uvođenja novih ugostiteljsko turističkih zona,

- unutar obuhvata UPU-a ugostiteljsko turističke zone Makarska – Zapad 2, izmijeniti zonu turističkog naselja, oznake T2, u zonu hotela visoke kategorije, oznake T1,

- korekcije postojećih te planiranje novih koridora prometnica na području ugostiteljsko turističkih zona na zapadu Makarske,

- korekcije cestovnih pravaca u svrhu prilagodbe i provedbe prometnica sukladno tehnički izvedivim rješenjima na terenu,

- iz obuhvata sportsko-rekreativne zone UPU-a Platno izbaciti morski dio plana, te smanjiti kopnenu površinu obuhvata plana za južni dio kupališta i dio zaštitnog zelenila.

Obuhvat ID PPUG Makarske odnosi se na administrativni obuhvat jedinice lokalne samouprave – Grad Makarska.

III.

**Razlozi za izradu ID UPU uređenja sportsko-rekreativne zone Platno i s tim u vezi ID PPUG Makarske:**

* ispitivanje mogućnosti za produljenje planirane trase žičare Makarska – Biokovo (Štrbina) za cca 700 metara prema jugoistoku, s početnom stanicom žičare na lokaciji Platno, u obuhvatu sportsko rekreativne zone,
* iz obuhvata UPU-a „sportsko-rekreativne zone Platno“ isključiti će se površina morskog akvatorija (oznake V), te
* kopneni dio obuhvata UPU-a smanjiti će se za 2,52 ha (dio koji se odnosi na kupalište, odnosno plaže oznake R3, te na dio površine namjene zaštitno zelenilo, od kupališta do planirane južne ceste unutar obuhvata UPU-a).

Sportsko rekreativna zona Platno je planirana u prostoru južno od državne ceste; prometno je dostupna s kopnene (neposredno priključenje na državnu cestu D8) i morske strane (Prostornim planom uređenja Grada Makarske je južno od zone Platno u akvatoriju kojem gravitira ova zona planirana je hidrobaza –morska površina za slijetanje hidroaviona).

Inicijativa za preispitivanje i određivanje mogućnosti gradnje polazne stanice žičare na lokaciji Platno, kao sadržaja kompatibilnog namjeni prostora (sportsko rekreativna namjena s pratećim sadržajima i dostatnim većim kapacitetom za prihvat i parkiranje vozila korisnika- osobnih automobila i autobusa) predmet je ove Odluke.

**Osnovni ciljevi ID UPU-a sportsko-rekreativne zone Platno i s tim u vezi ID PPUG Makarske su:**

* Omogućiti gradnju polazne postaje žičare Makarska – Biokovo na području Platno, po namjeni i poziciji u odnosu na dostupnost većem broju korisnika, ocijenjenoj primjerenijom od dosadašnje lokacije na području Zagona,
* Iz obuhvata sportsko-rekreativne zone Platno izbaciti morski dio plana,
* Smanjiti kopnenu površinu obuhvata plana za južni dio kupališta i dio zaštitnog zelenila.

Polazište za redefiniranje lokacije polazne stanice s produljenjem trase žičare predstavljaju i slijedeće činjenice: lokacija za polaznu postaju na području Platno je izvan područja ekološke mreže Natura 2000, u odnosu na vizure s obalnog područja je na nižoj - manje eksponiranoj poziciji, te se nalazi unutar građevinskog područja.

Žičara Makarska – Biokovo (Štrbina) je planirana Prostornim planom Splitsko dalmatinske županije (Službeni glasnik Splitsko-dalmatinske županije, broj 1/03; 8/04; 5/05; 5/06; 13/07; 9/13; 147/15), Prostornim planom Parka prirode Biokovo (Narodne novine broj 108/2015) i Prostornim planom uređenja Grada Makarske.

Polazna stanica i dio trase je izvan područja Parka prirode Biokovo; produljenje trase žičare i definiranje polazne stanice žičare kroz postupak Izmjena i dopuna UPU-a i PPUG-a nije protivno dokumentu prostornog plana više razine (PPPP Biokovo), jer je izvan obuhvata Parka prirode Biokovo. Prostornim planom Splitsko dalmatinske županije je u tekstualnom dijelu navedena kao polazna postaja – Makarska, a trasa je definirana načelno u mjerilu 1:100.000.

Obuhvat ovog UPU-a smanjiti će se sa postojećih 22,83 ha za 2,52 ha, za krajnji južni dio obuhvata plana i to upravo onaj dio koji se odnosi na plažu odnosno kupalište oznake R3 kao i dio površine namjene zaštitno zelenilo (dio između mora, odnosno kupališta i planiranog interventnog puta odnosno južne pješačke površine – šetnice).

IV.

**Razlozi za izradu ID UPU-a ugostiteljsko-turističke zone Makarska-Zapad 2** su sljedeći:

- korekcija koridora prometnice na području ugostiteljsko turističkih zona na zapadu Makarske, sukladno izvedenom stanju ulice Ivana Gorana Kovačića (zajedno sa raskrižjem na D8),

- korekcije cestovnih pravaca u svrhu prilagodbe i provedbe prometnica sukladno tehnički izvedivim rješenjima na terenu,

- sukladno prethodno propisanim razlozima, manje korekcije granica obuhvata UPU-a,

- unutar obuhvata predmetnog UPU-a i u okvirima ugostiteljsko turističke namjene, redefinirati zonu te umjesto turističkog naselja, oznake T2, planirati zonu također kao zonu hotela visoke kategorije, oznake T1,

- redefiniranje uvjeta gradnje svih vrsta turističkih građevina koje su planirane ili će se planirati unutar granica obuhvata predmetnog UPU-a, na način da se propišu poticajniji uvjeti, manje restriktivni parametri za gradnju građevina iz skupine hotela, i to samo za vrstu „hotel“ iz objekata skupine hoteli (vrste propisane Pravilnikom o razvrstavanju i kategorizaciji ugostiteljskih objekata iz skupine hotela), dakle isključujući vrstu aparthotela, turističkih apartmana i sličnih vrsta.

**Osnovni cilj ID UPU-a ugostiteljsko-turističke zone Makarska-Zapad 2** odnosi se na omogućavanje realne provedbe plana, odnosno konačne provedbe izgradnje kvalitetnih turističkih objekata, pretežito manjih obiteljskih ali i dijelom većih hotelskih objekata visoke kategorije.

Obuhvat ID UPU-a ugostiteljsko-turističke zone Makarska-Zapad 2 je područje unutar granica obuhvata predmetnog UPU-a površine 3,52 ha.

V.

**Razlozi za izradu UPU-a ugostiteljsko-turističke zone Biloševac 4**:

* potreba gospodarskog, poglavito turističkog razvoja grada Makarske,
* područje obuhvata plana je neizgrađeno građevinsko područje bez odgovarajuće planske dokumentacije kao i bez potrebne komunalne infrastrukture,
* na području predmetnog obuhvata, s obzirom da se radi o neizgrađenom građevinskom području izdvojene zone izvan granica naselja, provedba zahvata je moguća tek nakon donošenja planiranog UPU-a,
* vlasnici većeg dijela zemljišta u obuhvatu za koji se donosi ova Odluka su iskazali interes za gradnju ugostiteljsko turističkih sadržaja- hotela i kampa, radi čega je potrebno pristupiti izradi i donošenju UPU-a, kao pretpostavke za mogućnost ishođenja akata za gradnju planiranih sadržaja.

**Osnovni ciljevi i programska polazišta izrade UPU-a ugostiteljsko-turističke zone Biloševac obuhvaćaju**:

- detaljnu razradu uvjeta za gradnju i uređenje pojedinih zahvata u prostoru u odnosu na njihovu namjenu, položaj i veličinu,

- omogućavanje provedbe plana, odnosno provedbe zahvata izgradnje kvalitetnih ugostiteljsko turističkih građevina, odnosno hotela i kampova visoke kategorije,

- utvrđivanje općih smjernica oblikovanja,

- utvrđivanje smjernica za izgradnju komunalne infrastrukture i načina priključenja na komunalnu infrastrukturu,

- određivanje mjera zaštite okoliša, prirodnih, krajobraznih, kulturno povijesnih i drugih vrijednosti, a sve sukladno Zakonu o prostornom uređenju, važećim propisima zaštite prirode i zaštite okoliša, te sukladno planovima višeg reda.

Obuhvat UPU će se izraditi u grafičkom i tekstualnom dijelu za kopneni dio područja unutar granica obuhvata određenog grafičkim prikazom te za pripadajući dio akvatorija u širini od cca 150 metara od obalne crte.

VI.

U postupku ove SPUO provest će se radnje u skladu sa odredbama Zakona o zaštiti okoliša („Narodne novine“, br. 80/13, 153/13, 78/15, 12/18 i 118/18), Uredbe o strateškoj procjeni utjecaja strategije, plana i programa na okoliš („Narodne novine“, br. 3/17), Uredbe o informiranju javnosti i zainteresirane javnosti u pitanjima zaštite okoliša („Narodne novine“ broj 64/08) te odredbama posebnim propisa iz područja iz kojega se prostorno planska dokumentacija donosi.

VII.

Redoslijed radnji koje će se provesti u postupku strateške procjene utjecaja na okoliš naveden je u Prilogu I. ove Odluke.

VIII.

U postupku strateške procjene utjecaja na okoliš, prema ovoj Odluci, sudjelovat će javnopravna tijela navedena u Prilogu II. ove Odluke.

IX.

Jedinstveni upravni odjel Grada Makarske će o ovoj Odluci informirati javnost u skladu sa odredbama Zakona o zaštiti okoliša i Uredbe o informiranju i sudjelovanju javnosti i zainteresirane javnosti u pitanjima zaštite okoliša („Narodne novine“, br. 64/08).

X.

Ova Odluka stupa na snagu danom donošenja, a objavit će se u „Glasniku Grada Makarske“.

**GRADONAČELNIK**

**GRADA MAKARSKE**

Jure Brkan dipl.oec. v.r

Napomena uz točku III.

U pripremi je Odluka o izmjeni Zajedničke odluke o izradi ID s.r.z. Platna i s tim u vezi ID PPUG Makarske, kojom će se iz Odluke, odnosno iz planskih ciljeva i programskih zadataka, izostaviti odnosno ukinuti dio koji predviđa mogućnost produljenja trase i premještanje polazne postaje žičare na prostor Platna.

Prilog I. Redoslijed radnji u postupku SPUO

Prilog II. Javnopravna tijela koja sudjeluju u postupku SPUO

**PRILOG I.**

**Redoslijed radnji koje će se provesti u postupku strateške procjene utjecaja na okoliš**

1. Upravni odjel za prostorno uređenje i graditeljstvo Grada Makarske (dalje u tekstu Upravni odjel) će u roku 8 dana od dana donošenja ove Odluke započeti postupak određivanja sadržaja strateške studije.
2. U postupku određivanja sadržaja strateške studije Upravni odjel će od tijela i/ili osoba nadležnih prema posebnim propisima za pojedine sastavnice okoliša i opterećenja za okoliš, zatražiti mišljenje o sadržaju i razini obuhvata podataka kojima se obavezni sadržaj strateške studije dopunjuje kao posebni zahtjev vezano za područje iz djelokruga tog tijela i/ili osoba. Rok za dostavu mišljenja o potrebnom sadržaju strateške studije je 30 dana od primitka zahtjeva. Ove radnje provode se sukladno odredbama članaka 7. do 10. Uredbe o strateškoj procjeni utjecaja plana i programa na okoliš („Narodne novine“, br. 3/17) - u daljnjem tekstu Uredba.
3. U postupku utvrđivanja sadržaja strateške studije Upravni odjel će sukladno člancima 5., 6. i 12. Uredbe o informiranju i sudjelovanju javnosti i zainteresirane javnosti u pitanjima zaštite okoliša („Narodne novine“, br. 64/08) na internetskoj stranici Grada Makarske objaviti Odluku o započinjanju postupka strateške procjene utjecaja na okoliš te informirati javnost o načinu sudjelovanja u postupku strateške procjene.
4. Upravni odjel će, u svrhu usuglašavanja mišljenja o sadržaju strateške studije i utvrđivanja konačnog sadržaja strateške studije, za vrijeme roka za dostavu mišljenja (30 dana od dana primitka zahtjeva) koordinirati i provesti konzultacije, a po potrebi i više konzultacija s predstavnicima tijela i osoba od kojih je zatraženo mišljenje. O provedenim konzultacijama Upravni odjel će voditi zapisnik.
5. Nakon zaprimanja mišljenja tijela i/ili osoba i javnosti Upravni odjel utvrđuje konačni sadržaj strateške studije te Gradonačelnik donosi Odluku o sadržaju strateške studije, koja će se objaviti na internetskoj stranici Grada Makarske sukladno članku 11. Uredbe.
6. Upravni odjel Grada Makarske u roku od 8 dana od dana donošenja Odluke o utvrđivanju sadržaja strateške studije istu dostavlja odabranom ovlašteniku, koji će izraditi Stratešku studiju, sukladno članku 11. Uredbe.
7. Za potrebe ocjene stručne utemeljenosti i cjelovitosti strateške studije Gradonačelnik imenuje Povjerenstvo za stratešku procjenu u roku od 8 dana od donošenja odluke o sadržaju strateške studije. Postupak imenovanja i rad Povjerenstva propisan je odredbama Uredbe o strateškoj procjeni utjecaja strategije, plana i programa na okoliš.
8. Upravni odjel u roku od 8 dana od dana primitka strateške studije od ovlaštenika, istu zajedno s nacrtom prijedloga predmetnih planova dostavlja Povjerenstvu za stratešku procjenu. Nakon što u postupku sukladno člancima 17. do 21. Uredbe ocijeni da je strateška studija cjelovita i stručno utemeljena, Povjerenstvo donosi mišljenje o cjelovitosti i stručnoj utemeljenosti strateške studije.
9. Nakon što razmotri mišljenje Povjerenstva, Gradonačelnik donosi Odluku o upućivanju strateške studije i nacrta prijedloga predmetnih planova na javnu raspravu, sukladno članku 23. i 24. Uredbe, koja Odluka se objavljuje na internetskoj stranici Grada Makarske. Postupak sudjelovanja javnosti u javnoj raspravi o strateškoj studiji i nacrtu prijedloga predmetnih planova provodi se prema odredbama članka 5., 6. i 12. Uredbe o informiranju i sudjelovanju javnosti i zainteresirane javnosti u pitanjima zaštite okoliša.
10. Istodobno s upućivanjem na javnu raspravu, Upravni odjel dostavlja stratešku studiju i nacrt prijedloga predmetnih planova na mišljenje tijelima i/ili osobama od kojih je zatraženo mišljenje za utvrđivanje sadržaja strateške studije te Ministarstvu zaštite okoliša i energetike.
11. Nakon provedene javne rasprave, Upravni odjel sva mišljenja, primjedbe i prijedloge iz javne rasprave svih sudionika (tijela/osoba/javnosti) dostavlja na očitovanje ovlašteniku, odnosno izrađivaču strateške studije i izrađivaču nacrta prijedloga predmetnih planova. Svojim očitovanjem izrađivač strateške studije će predložiti konačne mjere zaštite okoliša i program praćenja stanja okoliša. Upravni odjel nakon toga priprema konačni prijedlog predmetnih planova.
12. Prije upućivanja nacrta konačnog prijedloga predmetnih planova na usvajanje, Upravni odjel pribavlja, sukladno članku 25. Uredbe, mišljenje o provedenom postupku strateške procjene utjecaja na okoliš, od Upravnog odjela za komunalne poslove, komunalnu infrastrukturu i zaštitu okoliša Splitsko-dalmatinske županije o provedenoj strateškoj procjeni, a navedeno je tijelo u roku od 30 dana od dana primitka dokumentacije u obvezi dostaviti mišljenje Upravnom odjelu.
13. Nakon usvajanja predmetnih planova, u roku od 30 dana od donošenja odluke o usvajanju, Upravni odjel dužan je izraditi izvješće o provedenoj strateškoj procjeni čime završava postupak strateške procjene. O navedenom izvješću i usvojenim predmetnim planovima, Upravni odjel informira javnost, tijela i osobe određena posebnim propisima, jedinice lokalne samouprave i druga tijela koja su sudjelovala u postupku strateške procjene utjecaja na okoliš.

**PRILOG II.**

**Popis javnopravnih tijela koja su dužna sudjelovati u postupku strateške procjene**

1. Ministarstvo kulture, Uprava za zaštitu kulturne baštine, Konzervatorski odjel u Splitu, Porinova 2, 21000 Split,
2. Upravni odjel za komunalne poslove, komunalnu infrastrukturu i zaštitu okoliša Splitsko-dalmatinske županije, Bihaćka 1, 21000 Split
3. Upravni odjel za graditeljstvo i prostorno uređenje Splitsko-dalmatinske županije, Domovinskog rata 2/IV, 21000 Split
4. Upravni odjel za turizam i pomorstvo Splitsko-dalmatinske županije, Domovinskog rata 2/IV, 21000 Split
5. Upravni odjel za gospodarstvo, EU fondove i poljoprivredu Splitsko-dalmatinske županije, Domovinskog rata 2/IV, 21000 Split
6. Hrvatske vode, Vodnogospodarski odjel za slivove južnog Jadrana, Vukovarska 35, p.p. 475, 21000 Split
7. Hrvatske šume, UŠP Split, Kralja Zvonimira 35/III, 21 000 Split
8. Županijska uprava za ceste na području Splitsko-dalmatinske županije, Ruđera Boškovića 22, 21000 Split
9. Hrvatske ceste, Ruđera Boškovića 22, Split
10. HEP – Operator prijenosnog sustava d.o.o., Prijenosno područje Split, Ulica kneza Ljudevita Posavskog 5, 21000 Split
11. MUP – Policijska uprava Splitsko-dalmatinska, Sektor upravnih, inspekcijskih i poslova civilne zaštite, Trg Hrvatske bratske zajednice 9, 21000 Split
12. Nastavni Zavod za javno zdravstvo Splitsko-dalmatinske županije, Vukovarska ulica 46, Split
13. Državna uprava za zaštitu i spašavanje, Moliških Hrvata 1, 21000 Split
14. JU za upravljanje zaštićenim područjima Splitsko-dalmatinske županije, Prilaz braće Kaliterne 10, 21000 Split
15. Vodovod d.o.o., Makarska, Obala kralja Tomislava 15, 21300 Makarska
16. Makarski komunalac d.o.o., Trg Tina Ujevića 1, 21300 Makarska
17. EVN Croatia plin d.o.o., Zagrebačka avenija 104, Zagreb
18. Javna Ustanova Park Prirode Biokovo, Franjevački put 2a, 21300 Makarska
19. Lučka kapetanija, Obala lazareta 1, Split
20. Općina Tučepi
21. Općina Baška Voda
22. Općina Zagvozd